Net private belegging kan Poskantoor nou redNie net het die Poskantoor ŉ netto verlies van R591 miljoen vir die tweede kwartaal van die 2021/’22-boekjaar gely nie, hy skuld Post Bank boonop R2,2 miljard. (Foto: SA Post Office/Twitter) Nie net het die Poskantoor ŉ netto verlies van R591 miljoen vir die tweede kwartaal van die 2021/’22-boekjaar gely nie, hy skuld Post Bank boonop R2,2 miljard. Selfs meer kommerwekkend is die getal misdade – hoofsaaklik diefstal en inbrake – wat die Poskantoor in dié tyd R62 miljoen gekos het. Die getal misdaadvoorvalle by poskantore het van 569 tot 1 818 toegeneem. Solly Malatsi, die DA se woordvoerder oor kommunikasie, sê dié syfers, wat in ŉ parlementêre portefeuljevergadering bekend gemaak is, volg op onthullings dat die Poskantoor sy verskaffers ŉ half miljard rand skuld. “Hoewel die ANC ŉ ongesonde teenkanting het teen enige private oorname van staatsinstelling, kan hy nie langer weens sentiment aan die Poskantoor bly vasklou nie. Dit het duidelik geword dat die Suid-Afrikaanse Poskantoor dringend beleggings uit die private sektor benodig om dit te red voor dit heeltemal in duie stort,” sê Malatsi. Dit maak geen sin om voort te gaan met volle besit van die Poskantoor, terwyl hy deurlopend bewys het hy is nie in staat om winsgewend te wees en te voldoen aan die mandaat om ŉ volhoubare en betroubare posdiens te lewer nie. “Gegewe die geskiedkundige gebrek aan wins, ondoeltreffendheid en voortgesette verval van die Poskantoor, gaan nostalgiese staatsbeheer of herwinde burokratiese omkeerplanne niks doen nie om die entiteit in ŉ moderne, funksionele en betroubare posdiens te verander wat mense se vertroue sal terugwen as hul voorkeurdiens.” Malatsi sê die DA gaan elke moontlike parlementêre proses gebruik én hom beywer vir die gedeeltelike verkoop van die Poskantoor aan die private sektor om miljoene rande in reddingsboeie te spaar en die instelling tot sy voormalige doeltreffendheid te laat terugkeer.